62022TJ0498_RES
Lieta T‑498/22
(publicēts izvilkumu veidā)
Melnichenko
pret
Eiropas Savienības Padomi
Vispārējās tiesas (pirmā palāta paplašinātā sastāvā) 2025. gada 26. februāra spriedums
Kopējā ārpolitika un drošības politika – Ierobežojošie pasākumi saistībā ar darbībām, ar ko tiek grauta vai apdraudēta Ukrainas teritoriālā integritāte, suverenitāte un neatkarība – Līdzekļu iesaldēšana – Ierobežojumi ieceļošanai dalībvalstu teritorijā – To personu, vienību un struktūru saraksts, kurām piemēro līdzekļu un saimniecisko resursu iesaldēšanu un uz kurām attiecas ierobežojumi par ieceļošanu dalībvalstu teritorijā – Prasītājas personvārda ierakstīšana un saglabāšana sarakstā – Jēdziens “saistība” – Lēmuma 2014/145/KĀDP 2. panta 1. punkta in fine – Iebilde par prettiesiskumu – Kļūda vērtējumā – Pamattiesības – Samērīgums
Iestāžu akti – Pamatojums – Pienākums – Tvērums – Ierobežojoši pasākumi saistībā ar situāciju Ukrainā – Konkrētu personu un organizāciju līdzekļu iesaldēšana saistībā ar situāciju Ukrainā – Pienākums norādīt pamatojumā īpašus un konkrētus elementus, kuri attaisno minēto pasākumu – Lēmums, kas iekļaujas ieinteresētajai personai zināmā kontekstā, ļaujot tai saprast attiecībā uz to noteiktā pasākuma apjomu
(LESD 296. panta otrā daļa; Padomes Lēmums 2014/145/KĀDP, kurā grozījumi izdarīti ar Lēmumiem (KĀDP) 2022/883, (KĀDP) 2022/1530, (KĀDP) 2023/572 un (KĀDP) 2023/811; Padomes Regulas Nr. 269/2014, 2022/878, 2022/1529, 2023/571 un 2023/806)
(skat. 33.–41. punktu)
Kopējā ārpolitika un drošības politika – Ierobežojoši pasākumi saistībā ar situāciju Ukrainā – Līdzekļu iesaldēšana – Tiesības uz aizstāvību – Apsūdzības elementu paziņošana – Sākotnējais lēmums, ar ko prasītāja vārds tiek saglabāts to personu sarakstā, uz kurām attiecas šie pasākumi – Individuāla paziņojuma neesamība – Pārsteiguma efekts – Tiesību tikt uzklausītam pārkāpums – Neesamība
(Eiropas Savienības Pamattiesību hartas 41. pants; Padomes Lēmums 2014/145/KĀDP, kurā grozījumi izdarīti ar Lēmumiem (KĀDP) 2022/883, (KĀDP) 2022/1530, (KĀDP) 2023/572 un (KĀDP) 2023/811; Padomes Regulas Nr. 269/2014, 2022/878, 2022/1529, 2023/571 un 2023/806)
(skat. 49.–51. punktu)
Kopējā ārpolitika un drošības politika – Ierobežojoši pasākumi saistībā ar situāciju Ukrainā – Ierobežojošo pasākumu pieņemšanas kritēriji – Persona, vienība vai struktūra, kas saistīta ar apstrīdētā lēmuma pielikumā iekļauto personu – Tiesiskās noteiktības principa ievērošana, kas prasa tiesību normu skaidrību, konkrētumu un seku paredzamību
(LES 21. panta 2. punkta c) apakšpunkts; Padomes Lēmums 2014/145/KĀDP, kurā grozījumi izdarīti ar Lēmumiem (KĀDP) 2022/883, (KĀDP) 2022/1530, (KĀDP) 2023/572 un (KĀDP) 2023/811, 2. panta 1. punkts; Padomes Regulas Nr. 269/2014, 2022/878, 2022/1529, 2023/571 un 2023/806 3. panta 1. punkts)
(skat. 60. un 65.–69. punktu)
Kopējā ārpolitika un drošības politika – Ierobežojoši pasākumi saistībā ar situāciju Ukrainā – Ierobežojošo pasākumu pieņemšanas kritēriji – Persona, vienība vai struktūra, kas saistīta ar apstrīdētā lēmuma pielikumā iekļauto personu – Saistības jēdziens – Kopīgās intereses – Tiesības uz īpašumu vai kontroli attiecībā uz trasta aktīviem – Ekonomiskās saites
Padomes Lēmuma 2014/145/KĀDP, kurā grozījumi izdarīti ar Lēmumiem (KĀDP) 2022/883, (KĀDP) 2022/1530, (KĀDP) 2023/572 un (KĀDP) 2023/811, 2. panta 1. punkts; Padomes Regulas Nr. 269/2014, 2022/878, 2022/1529, 2023/571 un 2023/806 3. panta 1. punkts)
(skat. 62.–64. un 97.–102. punktu)
Eiropas Savienība – Iestāžu aktu tiesiskuma kontrole tiesā – Ierobežojoši pasākumi saistībā ar situāciju Ukrainā – Pārbaudes tvērums – Pierādījums par pasākuma pamatotību – Savienības kompetentās iestādes pienākums apstrīdēšanas gadījumā pierādīt to motīvu pamatotību, kas izvirzīti pret attiecīgajām personām vai vienībām – Kļūda vērtējumā – Neesamība
(Eiropas Savienības Pamattiesību hartas 47. pants; Padomes Lēmuma 2014/145/KĀDP, kurā grozījumi izdarīti ar Lēmumiem (KĀDP) 2022/883, (KĀDP) 2022/1530, (KĀDP) 2023/572 un (KĀDP) 2023/811, 2. panta 1. punkts; Padomes Regulas Nr. 269/2014, 2022/878, 2022/1529, 2023/571 un 2023/806 3. panta 1. punkts)
(skat. 72.–74. un 92.–96. punktu)
Eiropas Savienība – Iestāžu aktu tiesiskuma pārbaude tiesā – Ierobežojoši pasākumi saistībā ar situāciju Ukrainā – Pārbaudes tvērums – Prasītāja iekļaušana apstrīdētajam lēmumam pievienotajā sarakstā, jo viņš saistīts ar citu šajā sarakstā iekļautu personu – Sabiedrībai pieejamie dokumenti – Pierādījuma spēks – Pierādījumu brīvas novērtēšanas princips
(Padomes Lēmums 2014/145/KĀDP, kurā grozījumi izdarīti ar Lēmumiem (KĀDP) 2022/883, (KĀDP) 2022/1530, (KĀDP) 2023/572 un (KĀDP) 2023/811; Padomes Regulas Nr. 269/2014, 2022/878, 2022/1529, 2023/571 un 2023/806)
(skat. 78. un 82.–87. punktu)
Kopējā ārpolitika un drošības politika – Ierobežojoši pasākumi saistībā ar situāciju Ukrainā – Aizliegums ieceļot un šķērsot teritoriju, kā arī noteiktu personu un vienību līdzekļu iesaldēšana saistībā ar situāciju Ukrainā – Tiesību uz privātās dzīves neaizskaramību, tiesību uz īpašumu un tiesību uz brīvu pārvietošanos Savienībā pārkāpums – Pieļaujamība – Nosacījumi
(Eiropas Savienības Pamattiesību hartas 7. pants, 17. panta 1. punkts un 45. pants; Padomes Lēmums 2014/145/KĀDP, kurā grozījumi izdarīti ar Lēmumiem (KĀDP) 2022/883, (KĀDP) 2022/1530, (KĀDP) 2023/572 un (KĀDP) 2023/811; Padomes Regulas Nr. 269/2014, 2022/878, 2022/1529, 2023/571 un 2023/806)
(skat. 107.–111. punktu)
Kopējā ārpolitika un drošības politika – Ierobežojoši pasākumi saistībā ar situāciju Ukrainā – Konkrētu personu un vienību līdzekļu iesaldēšana saistībā ar situāciju Ukrainā – Tiesību uz privātās un ģimenes dzīves neaizskaramību un tiesību uz īpašumu ierobežošana – Samērīguma principa pārkāpums – Neesamība
(Eiropas Savienības Pamattiesību hartas 7., 17. pants un 52. panta 1. punkts; Padomes Lēmums 2014/145/KĀDP, kurā grozījumi izdarīti ar Lēmumiem (KĀDP) 2022/883, (KĀDP) 2022/1530, (KĀDP) 2023/572 un (KĀDP) 2023/811; Padomes Regulas Nr. 269/2014, 2022/878, 2022/1529, 2023/571 un 2023/806)
(skat. 112.–119. punktu)
Kopējā ārpolitika un drošības politika – Ierobežojoši pasākumi saistībā ar situāciju Ukrainā – Aizliegums ieceļot un šķērsot teritoriju, kā arī noteiktu personu un vienību līdzekļu iesaldēšana saistībā ar situāciju Ukrainā – Tiesību uz brīvu pārvietošanos Savienībā pārkāpums – Samērīguma principa pārkāpums – Neesamība
(Eiropas Savienības Pamattiesību hartas 45. pants un 52. panta 1. punkts; Padomes Lēmums 2014/145/KĀDP, kurā grozījumi izdarīti ar Lēmumiem (KĀDP) 2022/883, (KĀDP) 2022/1530, (KĀDP) 2023/572 un (KĀDP) 2023/811; Padomes Regulas Nr. 269/2014, 2022/878, 2022/1529, 2023/571 un 2023/806)
(skat. 116. un 119. punktu)
Rezumējums
Spriedumā Vispārējā tiesa noraida Aleksandra Melnichenko atcelšanas prasību par tiesību aktiem, ar kuriem Eiropas Savienības Padome viņas personvārdu 2022. gada jūnijā (
1
) iekļāva un pēc tam 2022. gada septembrī (
2
) un 2023. gada martā un aprīlī (
3
) saglabāja to personu un vienību sarakstā, uz kurām attiecas ierobežojoši pasākumiem saistībā ar darbībām, ar ko tiek grauta vai apdraudēta Ukrainas teritoriālā integritāte, suverenitāte un neatkarība. Tā kā prasītājai ir dalībvalsts valstspiederība, šī lieta ļauj Vispārējai tiesai precizēt Savienības pilsoņu tiesību uz brīvu pārvietošanos ierobežojuma nosacījumus, it īpaši precizējot saistību starp atbilstošajām LES, LESD un Eiropas Savienības Pamattiesību hartas (turpmāk tekstā — “Harta”) normām, ja šīs brīvības ierobežojumi ir noteikti kopējās ārpolitikas un drošības politikas (KĀDP) ietvaros.
Šis spriedums attiecas uz ierobežojošu pasākumu kopumu, ko Eiropas Savienība pieņēmusi pēc Krievijas Federācijas militārās agresijas pret Ukrainu 2022. gada 24. februārī. Prasītājai tika noteikta līdzekļu un saimniecisko resursu iesaldēšana, pamatojoties uz to, ka viņa ir saistīta ar personu, kuras kā ietekmīga uzņēmēja, kurš darbojas ekonomikas nozarēs, kas nodrošina būtisku ieņēmumu avotu Krievijas Federācijas valdībai, kura ir atbildīga par Krimas aneksiju un Ukrainas destabilizāciju, personvārds ir iekļauts attiecīgajā sarakstā (
4
).
Prasības pamatojumam prasītāja it īpaši atsaucas uz Hartas 45. panta 1. punktā nostiprināto tiesību brīvi pārvietoties dalībvalstu teritorijā pārkāpumu.
Vispārējās tiesas vērtējums
Vispārējā tiesa vispirms atgādina, ka saskaņā ar Hartas 52. panta 2. punktu tajā atzītās tiesības, kas paredzētas Līgumos, tiek izmantotas atbilstoši nosacījumiem un ierobežojumiem, kas noteikti Līgumos, šajā gadījumā – LESD 20. panta 2. punkta a) apakšpunktā un 21. pantā. Tātad saskaņā ar LESD 21. panta 1. punktu ikvienam ES pilsonim “ir tiesības brīvi pārvietoties un dzīvot dalībvalstīs, ievērojot Līgumos noteiktos ierobežojumus un nosacījumus, kā arī to īstenošanai paredzētos pasākumus”. Tā kā šī atruna ietver arī LES un tā piemērošanai pieņemtos noteikumus, Hartas 45. panta 1. punktā nostiprināto Savienības pilsoņu tiesību uz pārvietošanās un uzturēšanās brīvību īstenošanas ierobežojumus var noteikt ar tiesību aktiem KĀDP jomā, piemēram, apstrīdētajiem tiesību aktiem.
Tomēr, lai Hartas 45. panta 1. punktā nostiprināto tiesību izmantošanas ierobežojumi atbilstu Savienības tiesībām, tiem jābūt noteiktiem tiesību aktos, tajos jārespektē šo tiesību būtība, tiem jābūt vērstiem uz Savienības atzītu vispārējo interešu mērķi un tie nedrīkst būt nesamērīgi (
5
).
Šajā lietā Vispārējā tiesa konstatē, pirmām kārtām, ka prasītājas tiesību brīvi pārvietoties dalībvalstu teritorijā ierobežojumi, kas izriet no apstrīdētajiem aktiem, ir paredzēti tiesību aktos, jo tie ir noteikti tostarp vispārpiemērojamos tiesību aktos (
6
) un tiem ir skaidrs juridiskais pamats Savienības tiesībās (
7
).
Otrām kārtām, Vispārējā tiesa norāda, ka ar attiecīgajiem ierobežojumiem tiek ievērota prasītājas tiesību brīvi pārvietoties dalībvalstu teritorijā būtība. Proti, saskaņā ar grozītā Lēmuma 2014/145 1. panta 2. punktu ar minētajiem ierobežojumiem vispirms tiek ievērots starptautisko tiesību princips, atbilstoši kuram valsts saviem valstspiederīgajiem nevar atteikt tiesības ieceļot tās teritorijā un palikt tajā. Turpinot – attiecīgie saraksti tiek periodiski pārskatīti, lai svītrotu to personu personvārdus/nosaukumus, kuras vairs neatbilst iekļaušanas kritērijiem (
8
). Visbeidzot – minētie ierobežojumi neliek apšaubīt šīs tiesības pašas par sevi, jo to sekas ir tādas, ka ar īpašiem nosacījumiem un individuālās situācijas dēļ uz laiku tiek apturētas atsevišķu personu tiesības brīvi pārvietoties dalībvalstu teritorijā.
Trešām kārtām, izvērtējot samērīgumu, Vispārējā tiesa norāda, pirmkārt, ka attiecīgie ierobežojumi ir piemēroti, lai sasniegtu KĀDP (
9
) izvirzīto vispārējo interešu mērķi, proti, izdarīt spiedienu uz Krievijas iestādēm, lai tās izbeigtu darbības un politiku, ar ko tiek destabilizēta Ukraina.
Otrkārt, tā konstatē, ka prasītāja nav pierādījusi, ka Padome varēja paredzēt mazāk ierobežojošus, bet tikpat piemērotus pasākumus kā paredzētie. Tā turklāt atgādina, ka attiecīgo ierobežojošo pasākumu piemērošana ir saistīta ar atkāpju sistēmu, kas dalībvalstīm ļauj atkāpties no noteiktajiem pasākumiem, tostarp tad, ja personas ceļošana ir pamatota steidzamu humānu apsvērumu dēļ (
10
). Tādējādi, ņemot vērā ar minētajiem pasākumiem sasniedzamo mērķu nozīmīgumu, attiecīgie ierobežojumi nav acīmredzami nesamērīgi. Saskaņā ar iepriekš minēto, Vispārējā tiesa secina, ka attiecīgie ierobežojumi atbilst Hartas 52. panta 1. punkta nosacījumiem.
Ņemot vērā šo secinājumu, Vispārējā tiesa noraida arī prasītājas argumentu, ar kuru tā atsaucas uz savām atvasinātajām tiesībām uzturēties dalībvalstī, lai nodrošinātu tās mazgadīgo bērnu uzturēšanās tiesību izmantošanu (
11
). Uz šo argumentu nevar lietderīgi atsaukties, jo prasītājai ir autonomas tiesības brīvi pārvietoties un uzturēties dalībvalstu teritorijā un šo autonomo tiesību ierobežojums tiek uzskatīts par pamatotu.
Visbeidzot, ciktāl prasītāja atsaucas uz tās bērnu situācijas nestabilitāti, lai pierādītu tiesību brīvi pārvietoties Savienībā ierobežojuma apgalvoto nesamērīgo raksturu, Vispārējā tiesa šo argumentu noraida kā nepamatotu, vienlaikus atgādinot valsts iestāžu pienākumu interpretēt Lēmuma 2014/145 normas saistībā ar atkāpēm humānu apsvērumu dēļ Hartas 24. panta 2. punkta gaismā un ievērojot bērna interešu prioritāti.
(
1
)	Padomes Lēmums (KĀDP) 2022/883 (2022. gada 3. jūnijs), ar kuru groza Lēmumu 2014/145/KĀDP par ierobežojošiem pasākumiem attiecībā uz darbībām, ar ko tiek grauta vai apdraudēta Ukrainas teritoriālā integritāte, suverenitāte un neatkarība (OV 2022, L 153, 92. lpp.), un Padomes Īstenošanas regula (ES) 2022/878 (2022. gada 3. jūnijs), ar kuru īsteno Regulu (ES) Nr. 269/2014 par ierobežojošiem pasākumiem attiecībā uz darbībām, ar ko tiek grauta vai apdraudēta Ukrainas teritoriālā integritāte, suverenitāte un neatkarība (OV 2022, L 153, 15. lpp.) (turpmāk tekstā abi kopā – “sākotnējie tiesību akti”).
(
2
)	Lēmums (KĀDP) 2022/1530 (2022. gada 14. septembris), ar kuru groza Lēmumu 2014/145/KĀDP par ierobežojošiem pasākumiem attiecībā uz darbībām, ar ko tiek grauta vai apdraudēta Ukrainas teritoriālā integritāte, suverenitāte un neatkarība (OV 2022, L 239, 149. lpp.), un Padomes Īstenošanas regula (ES) 2022/1529 (2022. gada 14. septembris), ar kuru īsteno Regulu (ES) Nr. 269/2014 par ierobežojošiem pasākumiem attiecībā uz darbībām, ar ko tiek grauta vai apdraudēta Ukrainas teritoriālā integritāte, suverenitāte un neatkarība (OV 2022, L 239, 1. lpp.) (turpmāk tekstā abi kopā – “2022. gada septembra tiesību akti par saglabāšanu sarakstā”).
(
3
)	Padomes Lēmums (KĀDP) 2023/572 (2023. gada 13. marts), ar kuru groza Lēmumu 2014/145/KĀDP par ierobežojošiem pasākumiem attiecībā uz darbībām, ar ko tiek grauta vai apdraudēta Ukrainas teritoriālā integritāte, suverenitāte un neatkarība (OV 2023, L 75 I, 134. lpp.), un Padomes Īstenošanas regula (ES) 2023/571 (2023. gada 13. marts), ar kuru īsteno Regulu (ES) Nr. 269/2014 par ierobežojošiem pasākumiem attiecībā uz darbībām, ar ko tiek grauta vai apdraudēta Ukrainas teritoriālā integritāte, suverenitāte un neatkarība (OV 2023, L 75 I, 1. lpp.) (turpmāk tekstā kopā – “2023. gada marta akti par saglabāšanu sarakstos”); Lēmums (KĀDP) 2023/811 (2023. gada 13. aprīlis), ar kuru groza Lēmumu 2014/145/KĀDP par ierobežojošiem pasākumiem attiecībā uz darbībām, ar ko tiek grauta vai apdraudēta Ukrainas teritoriālā integritāte, suverenitāte un neatkarība (OV 2023, L 101, 67. lpp.), un Padomes Īstenošanas regulu (ES) 2023/806 (2023. gada 13. aprīlis), ar kuru īsteno Regulu (ES) Nr. 269/2014 par ierobežojošiem pasākumiem attiecībā uz darbībām, ar ko tiek grauta vai apdraudēta Ukrainas teritoriālā integritāte, suverenitāte un neatkarība (OV 2023, L 101, 1. lpp.) (turpmāk tekstā kopā – “2023. gada marta un aprīļa tiesību akti par saglabāšanu sarakstos”)
(
4
)	Skat. Padomes Lēmuma 2014/145/KĀDP (2014. gada 17. marts) par ierobežojošiem pasākumiem attiecībā uz darbībām, ar ko tiek grauta vai apdraudēta Ukrainas teritoriālā integritāte, suverenitāte un neatkarība (OV 2014, L 78, 16. lpp.), kurā grozījumi izdarīti ar Padomes Lēmumu (KĀDP) 2022/329 (2022. gada 25. februāris) par ierobežojošiem pasākumiem attiecībā uz darbībām, ar ko tiek grauta vai apdraudēta Ukrainas teritoriālā integritāte, suverenitāte un neatkarība (OV 2022, L 50, 1. lpp.), 2. panta 1. punkta a) un g) apakšpunktu, un Padomes Regulas (ES) Nr. 269/2014 (2014. gada 17. marts) par ierobežojošiem pasākumiem attiecībā uz darbībām, ar ko tiek grauta vai apdraudēta Ukrainas teritoriālā integritāte, suverenitāte un neatkarība (OV 2014, L 78, 6. lpp.), redakcijā ar grozījumiem, kas izdarīti ar Padomes Regulu (ES) 2022/330 (2022. gada 25. februāris) par ierobežojošiem pasākumiem attiecībā uz darbībām, ar ko tiek grauta vai apdraudēta Ukrainas teritoriālā integritāte, suverenitāte un neatkarība (OV 2022, L 51, 1. lpp.), 3. panta 1. punkta a) un g) apakšpunktu.
(
5
)	Hartas 52. panta 1. punkts.
(
6
)	Grozītais Lēmums 2014/145 un grozītā Regula Nr. 269/2014.
(
7
)	LES 29. pants un LESD 215. pants.
(
8
)	Grozītā Lēmuma 2014/145 6. pants.
(
9
)	LES 21. panta 2. punkta b) un c) apakšpunkts
(
10
)	Grozītā Lēmuma 2014/145 1. panta 6. punkts.
(
11
)	Spriedums, 2004. gada 19. oktobris, Zhu un Chen (C‑200/02, EU:C:2004:639, 46. punkts).